|  |  |  |
| --- | --- | --- |
|  | **Izdajatelj: Kabinet ministrov****Oblika: uredba****Številka: 682****Sprejeto: 13.11.2018****Začetek veljavnosti: 16.11.2018** | **Objavljeno:****Latvijas Vēstnesis [Latvijski uradni list], 226/6312,****15.11.2018****Številka OP: 2018/226.2** |
|  |  |  |

1. ------IND- 2018 0211 LV-- SL- ------ 20191218 --- --- FINAL

**Uredba Kabineta št. 682**

Riga, 13. novembra 2018 (ref. št. 52, odstavek 34)

**Postopek, po katerem preneha status odpadka gumijastih materialov, pridobljenih iz izrabljenih pnevmatik**

*Izdano v skladu s
členom 6(1)1
Zakona o ravnanju z odpadki*

1. Ta uredba določa postopek, po katerem preneha status odpadka gumijastih materialov, pridobljenih iz izrabljenih pnevmatik.
2. V smislu te uredbe se sekundarne surovine štejejo za gumijaste materiale, pridobljene iz izrabljenih pnevmatik z lomljenjem, drobljenjem, mletjem, rezanjem ali peletiranjem, če so po predelavi pnevmatik ti materiali namenjeni prodaji na trgu za nadaljnjo uporabo, z vezivi ali brez, in izpolnjujejo vsa merila iz Priloge 1 k tej uredbi.
3. Iz izrabljenih pnevmatik se lahko pridobijo naslednje sekundarne surovine:
	1. gumijasti prah: gumijasti material, pridobljen z drobljenjem izrabljenih pnevmatik v delce velikosti do 0,8 mm;
	2. gumijasti peleti: gumijasti material, pridobljen s peletiranjem izrabljenih pnevmatik v delce velikosti 0,9–20 mm;
	3. gumijasti mulč: gumijasti material, pridobljen s krušenjem, drobljenjem ali mletjem izrabljenih pnevmatik v delce nepravilnih oblik velikosti 10–50 mm. Dovoljene so primesi tekstila;
	4. zdrobljena guma: gumijasti material, pridobljen s krušenjem, drobljenjem ali mletjem izrabljenih pnevmatik v delce nepravilnih oblik velikosti večinoma med 50 in 300 mm. Dovoljene so primesi kovinskih žic in tekstila;
	5. gumijasti odrezki: gumijasti material, pridobljen s krušenjem, drobljenjem ali mletjem izrabljenih pnevmatik v delce nepravilnih oblik velikosti večinoma med 300 in 500 mm. Dovoljene so primesi kovinskih žic in tekstila.
4. Gumijasti materiali se ne štejejo za sekundarne surovine in se štejejo za odpadke, če se uporabljajo za naslednje namene:
	1. sežiganje, z energetsko predelavo ali brez;
	2. pirolizo, plazmolizo, uplinjanje in podobne tehnološke postopke, pri katerih so spremenjene fizikalne ali kemijske lastnosti gumijastih materialov;
	3. deponiranje na odlagališčih ali skladiščenje za več kot eno leto.
5. Predelovalec izrabljenih pnevmatik zagotovi naslednje:
	1. za vsako serijo sekundarnih surovin se izpolni izjava, v kateri se navede, da sekundarne surovine izpolnjujejo merila za prenehanje statusa odpadka iz Priloge 1 k tej uredbi v skladu s Prilogo 2 k tej uredbi (v nadaljnjem besedilu: izjava o skladnosti);
	2. vodenje evidence recikliranih izrabljenih pnevmatik se izvaja v skladu z veljavnimi pravili in predpisi o uradnih oblikah okoljske statistike;
	3. med prevozom spremlja vsako serijo sekundarnih surovin papirna kopija izjave o skladnosti, ki državni okoljski službi Republike Latvije omogoča, da od predelovalca izrabljenih pnevmatik zahteva predložitev izvirnika izjave o skladnosti.
6. Izjava o skladnosti se pripravi elektronsko v skladu s pravili in predpisi o elektronskih dokumentih.
7. Predelovalec izrabljenih pnevmatik hrani izjavo o skladnosti pet let po datumu izdaje in jo na zahtevo pristojnih organov, odgovornih za ravnanje z odpadki, predloži v roku desetih delovnih dni.
8. Predelovalec izrabljenih pnevmatik vsaki seriji sekundarnih surovin priloži tehnično specifikacijo proizvoda.
9. Oseba, odgovorna za uvoz sekundarnih surovin v Latvijo, zagotovi, da predelovalec izrabljenih pnevmatik vsaki seriji sekundarnih surovin priloži izjavo z informacijami o fizikalnih in kemijskih lastnostih pošiljke ter podatki o predelovalcu izrabljenih gum.
10. Oseba, odgovorna za uvoz sekundarnih surovin v Latvijo, hrani izjavo iz odstavka 9 te uredbe pet let po datumu njene izdaje in jo na zahtevo pristojnih organov, odgovornih za ravnanje z odpadki, predloži v roku desetih delovnih dni.
11. Predelovalec izrabljenih pnevmatik vzpostavi sistem vodenja kakovosti, ki zagotavlja sledljivost predelave odpadnih pnevmatik. Predelovalec izrabljenih pnevmatik upošteva zahteve glede kakovosti ter fizikalnih in kemijskih lastnosti sekundarnih surovin, navedene v tehničnih specifikacijah kupca sekundarnih surovin.
12. Sistem vodenja kakovosti vsebuje podroben opis predelave izrabljenih pnevmatik, ki vsebuje naslednje informacije:
	1. opis spremljanja kakovosti predelave izrabljenih pnevmatik v skladu s Prilogo 1 k tej uredbi;
	2. uporabljene metode vzorčenja, fizikalne in kemijske preskuse vzorcev, označevanje sekundarnih surovin, opis postopkov pakiranja in skladiščenja;
	3. merila glede skladnosti za izrabljene pnevmatike, vrste nadzornih ukrepov za ocenjevanje izrabljenih pnevmatik glede skladnosti in načine dokumentiranja rezultatov;
	4. opis celotnega cikla predelave izrabljenih pnevmatik, vključno z naknadnim ravnanjem in skladiščenjem odpadkov, nastalih v procesu predelave, ter informacije o potencialni prodaji sekundarnih surovin;
	5. merila glede skladnosti kakovosti sekundarnih surovin in merila za samopreverjanje v skladu s Prilogo 1 k tej uredbi;
	6. osebje predelovalca odpadnih pnevmatik, odgovorno za vsako fazo predelave izrabljenih pnevmatik;
	7. potencialni obseg predelave izrabljenih pnevmatik.
13. Predelovalec izrabljenih pnevmatik hrani informacije, navedene v odstavku 12 te uredbe, pet let po prevzemu zadevne serije sekundarnih surovin.
14. Predelovalec izrabljenih pnevmatik opravi revizijo sistema vodenja kakovosti vsako leto in tudi v primeru bistvenih sprememb tehnoloških procesov pridobivanja sekundarnih surovin oziroma sprememb fizikalnih ali kemijskih lastnosti sekundarnih surovin.
15. Na pisno zahtevo pristojnih organov, odgovornih za ravnanje z odpadki, predelovalec izrabljenih pnevmatik ali oseba, odgovorna za uvoz sekundarnih surovin v Latvijo, zagotovi dostop do vseh površin, prostorov in dokumentov, povezanih s predelavo in skladiščenjem izrabljenih pnevmatik, za namen ocene njihovega izpolnjevanja zahtev, določenih v tej uredbi.
16. Predelovalec izrabljenih pnevmatik obvesti kupca sekundarnih surovin, da se izrabljene pnevmatike predelujejo na podlagi sistema vodenja kakovosti.
17. Če se pristojna organa države odpreme in namembne države pri uvozu gumijastih materialov, pridobljenih iz izrabljenih pnevmatik iz drugih držav, ne strinjata glede razvrstitve gumijastega materiala, se uporabi člen 28(1) Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov.

**Sklic na direktivo Evropske unije**

Pravne določbe potrdijo Evropska komisija in države članice Evropske unije v skladu z Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe.

*Predsednik vlade Māris Kučinskis*

*Minister za varstvo
okolja in regionalni razvoj Kaspars Gerhards*

Priloga 1
k Uredbi
Kabineta št. 682
z dne 13. novembra 2018

**Merila za prenehanje statusa odpadka gumijastih materialov, pridobljenih iz izrabljenih pnevmatik**

|  |  |  |
| --- | --- | --- |
| Serijska št. | Merila za prenehanje statusa odpadka | Merila za samopreverjanje |
| 1. | Zahteve glede kakovosti gumijastih materialov, pridobljenih iz izrabljenih pnevmatik z mehansko obdelavo: | Kakovost gumijastih materialov se oceni:– vizualno;– z vidika njihovih fizikalnih in kemijskih lastnosti, ki se pridobijo na podlagi laboratorijskih preskusov, vključno s tistimi, ki jih zajemajo tehnične specifikacije kupcev sekundarnih surovin. Na zahtevo kupca sekundarnih surovin se lahko opravijo tudi drugi laboratorijski preskusi v skladu z dodatnimi specifikacijami kupca sekundarnih surovin.Za vsak tip sekundarnih surovin, pridobljenih iz izrabljenih pnevmatik, se opravi preskus reprezentativnih vzorcev.Reprezentativni vzorci se pridobijo v skladu s postopkom vzorčenja, ki je del sistema vodenja kakovosti in ga ta podrobno opisuje (na primer, uporabljene metode vzorčenja, pogostost vzorčenja, velikost, tipi in število vzorcev, statistična analiza itd.). Fizikalne in kemijske lastnosti se preskusijo v laboratoriju.Merila skladnosti sekundarnih surovin, določena v odstavku 1 Priloge, se uvedejo in opišejo v sistemu vodenja kakovosti. |
| 1.1 | nimajo nevarnih lastnosti, omenjenih v Uredbi Komisije (EU) št. 1357/2014 z dne 18. decembra 2014 o nadomestitvi Priloge III k Direktivi 2008/98/ES Evropskega parlamenta in Sveta o odpadkih in razveljavitvi nekaterih direktiv, in ne presegajo mejnih koncentracijskih vrednosti iz Priloge IV k Uredbi Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS; |
| 1.2 | izpolnjujejo omejitve iz člena 50 Priloge XVII k Uredbi (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES; |
| 1.3 | ne vsebujejo opaznih količin olja in maziv; |
| 1.4 | ločevanje in kvantitativno določanje je izvedeno glede na tip/velikost. |
| 2. | Zahteve glede recikliranja odpadkov v sekundarne surovine: | Kakovost gumijastih materialov se oceni vizualno. Kakovost prejetih in predelanih izrabljenih pnevmatik se evidentira v skladu z veljavnimi pravili in predpisi o uradnih oblikah okoljske statistike; |
| 2.1 | uporabijo se lahko le izrabljene pnevmatike, ki ustrezajo razvrstitvi odpadkov in lastnostim nevarnih odpadkov, kot je določeno v pravilih in predpisih; |
| 2.2 | ne smejo se uporabiti izrabljene pnevmatike, onesnažene z nevarnimi snovmi ali nevarnimi odpadki. |
| 3. | Izrabljene pnevmatike se predelajo, kot sledi: | pnevmatike se očistijo mehansko ali ročno; |
| 3.1 | tujki (kot so kamni, kosi kovin in drobir) se odstranijo; |
| 3.2 | uporabljene metode in postopki nimajo škodljivega vpliva na okolje; |
| 3.3 | upoštevajo se pravila in predpisi, ki urejajo upravljanje in ravnanje z odpadki. |

Minister za varstvo
okolja in regionalni razvoj Kaspars Gerhards

Priloga 2
k Uredbi
Kabineta št. 682
z dne 13. novembra 2018

**Izjava o izpolnjevanju meril za prenehanje statusa odpadka za sekundarne surovine**

|  |  |
| --- | --- |
| 1. Podatki o predelovalcu izrabljenih pnevmatik |  |
| Ime pravne osebe |  |
| Registrska številka |  |
| Dejanski naslov |  |
| Registrirani sedež |  |
| Kontaktna oseba |  |
| Telefonska številka |  |
| E-naslov |  |

2. Tehnične zahteve, navedene v tehnični specifikaciji kupca sekundarnih surovin, vključno s sestavo, velikostjo, primesmi, fizikalnimi in kemičnimi lastnostmi itd. (navedite tehnične zahteve).

Sekundarne surovine, pridobljene iz izrabljenih pnevmatik, izpolnjujejo zahteve, določene v tehničnih specifikacijah.

|  |  |
| --- | --- |
| 3. Velikost pošiljke v kg |  |

4. Sekundarne surovine, pridobljene iz izrabljenih pnevmatik, izpolnjujejo merila za prenehanje statusa odpadka.\*

5. Predelovalec izrabljenih pnevmatik deluje v skladu s sistemom vodenja kakovosti.

6. Sekundarne surovine, vključene v pošiljko, so namenjene samo za neposredno uporabo (navedite predvideno uporabo)

7. Druge informacije

8. Potrjujem, da so informacije v izjavi popolne in pravilne.

|  |  |  |  |  |  |
| --- | --- | --- | --- | --- | --- |
| Predstavnik gospodarskega subjekta |  |  |  |  |  |
|  | (ime, priimek) |  | (funkcija) |  | (podpis) |

Datum

Opomba: \* Merila so opredeljena v Prilogi 1 k Uredbi Kabineta ministrov št. 682 z dne 13. novembra 2018 z naslovom „Postopek, po katerem preneha status odpadka gumijastih materialov, pridobljenih iz izrabljenih pnevmatik“, in so del sistema vodenja kakovosti predelovalca izrabljenih pnevmatik.

Minister za varstvo
okolja in regionalni razvoj Kaspars Gerhards

**© Uradna publikacija „Latvijas Vēstnesis“**